Drage učenke in učenci,

upam, da ste si v preteklem tednu spočili in nabrali novih moči za zadnji del letošnjega šolskega leta.

Vsi smo iz medijev izvedeli, da naj bi se učenci prve triade vrnili v šolo 18. maja, kasneje tudi devetošolci. Vsi ostali, torej učenci od 4. do 8. razreda, pa naj bi šolsko leto zaključili na daljavo. Šole še nismo dobile navodil kako naj bi vaše vračanje v šolske klopi dejansko potekalo. Takoj, ko bodo podana navodila in bomo pripravili vse potrebno za varno vrnitev v šolo, vas bomo o tem obvestili.

Vem, da bo vračanje v šolske klopi prineslo nove izzive pri organizaciji domačega urnika. In hkrati vem, da bi si marsikateri četrto in petošolec tudi želel, da bi lahko prišel v šolo, da bi lahko pridobil znanje in oceno v učilnici, kjer bi bil skupaj z učiteljem in sošolci, da bi bilo super, da bi zopet srečal svoje sošolce in sošolke, učitelje in da bi se družili in pogovarjali. Vendar moramo biti odgovorni in poskrbeti za svoje zdravje in za zdravje drugih ter zato upoštevati navodila. Verjamem, da bo kasneje tudi še čas za druženje in pogovore.

Že pred počitnicami je bilo napovedano, da bo potrebno pridobiti ocene. Za vse učence velja, da je potrebno pridobiti najmanj eno oceno v drugem ocenjevalnem obdobju. To pomeni, da lahko pridobite tudi več ocen, če bo učitelj presodil, da je to potrebno.

Da bo vse potekalo gladko, so se vaši učitelji že oz se še bodo najkasneje v tem tednu z vami oz z vašimi starši dogovarjali na kakšen način in kdaj boste pridobili ocene. Zaupajte sebi, učiteljem in staršem. To je osnova za uspešen zaključek šolskega leta.

Verjamem, da zmorete, da hočete in da znate. Z dobro voljo in pozitivnim pristopom bomo skupaj uspešno zaključili tudi to malo drugačno šolsko leto.

Veliko moči in pozitivne energije vam želim,

Meta Trček, ravnateljica